作者：方岳
词牌/韵律：哨遍

paragraphs: 月曰不然，君亦怎知，天上从前事。
吾语汝，月岂有弦时。
奈人间井观乃尔。
休浪许。
历家缪悠而已。
谁云魄死生明起。
又明死魄生，循环晦朔，有老兔、自熙熙。
妄相传、月溯日光馀。
嗟万古谁知了无亏。
玉斧修成，银蟾奔去，此言荒矣。
噫。
世已堪悲。
听君歌复解人颐。
桂魄何曾死，寒光不减些儿。
但与日相望，对如两镜，山河大地无疑似。
待既望观之。
冰轮渐侧，转斜才一钩耳。
论本来不与中秋异。
恐天问灵均未知此。
又底用、咸池重洗。
乾坤一点英气。
宁老人问世。
飞上天来，摩挲月去，才信有晴无雨。
人生圆缺几何其。
且徘徊、与君同醉。